PDJ แพ้คดีภาษีเงินได้ ศาลฯสั่งจ่ายค่าเสียหาย “กรมสรรพากร” 21 ลบ.
PDJ แพ้คดีภาษีเงินได้ ศาลฯ สั่งจ่ายค่าเสียหาย “กรมสรรพากร” 21 ลบ.
6 ส.ค. 2561

บริษัท แพรนด้า จิวเวลรี่ จำกัด (มหาชน) หรือ PDJ เปิดเผยข้อมูลผ่านระบบสารสนเทศตลาดหลักทรัพย์แห่งประเทศไทย (ตลท.) ว่า ศาลฎีกาเมื่อวันที่ 25 มิ.ย.61 มีคำพิพากษากรณีการประเมินภาษีโดยกรมสรรพากร โดยให้กรมสรรพากรชนะคดีดังกล่าว และให้บริษัทนำเงินภาษีและเงินเพิ่มไปชำระแต่กรมสรรพากรจำนวนประมาณ 21 ล้านบาท ซึ่งบริษัทได้บันทึกค่าใช้จ่ายสำหรับการประเมินภาษีดังกล่าวไว้ในบัญชีสำหรับงวด 6 เดือน สิ้นสุดวันที่ 30 มิถุนายน 2561 แล้ว
สำหรับกรณีดังกล่าว สืบเนื่องจากในปี 2555 บริษัทได้รับหนังสือจากกรมสรรพากรแจ้งประเมินภาษีเงินได้นิติบุคคลรวมเงินเพิ่มสำหรับปี 2547-2549 และ 2551 – 2553 เป็นจำนวนเงินรวมประมาณ 18 ล้านบาท อย่างไรก็ตาม บริษัทได้ยื่นคำอุทธรณ์ต่อคณะกรรมการพิจารณาอุทธรณ์เพื่อขอยกเลิกการประเมินดังกล่าวของกรมสรรพากร ซึ่งในเดือนพฤศจิกายน 2557 คณะกรรมการพิจารณาอุทธรณ์มีคำวินิจฉัยให้ยกอุทธรณ์ที่คัดค้านการประเมินของเจ้าพนักงาน โดยให้บริษัทนำเงินภาษีและเงินเพิ่มไปชำระแก่กรมสรรพากร
ขณะที่เมื่อวันที่ 25 ธันวาคม 2557 บริษัทได้ยื่นฟ้องคดีต่อศาลภาษีอากรกลางเพื่อขอให้เพิกถอนการประเมินภาษีดังกล่าวของกรมสรรพากร เมื่อวันที่ 9 ธันวาคม 2558 ศาลภาษีอากรกลางได้มีคำพิพากษาให้บริษัทชนะคดีดังกล่าวและให้เพิกถอนการประเมินภาษีเงินได้นิติบุคคลดังกล่าวของกรมสรรพากร และคำวินิจฉัยอุทธรณ์ของคณะกรรมการพิจารณาอุทธรณ์ โดยต่อมาวันที่ 7 มีนาคม 2559 กรมสรรพากรได้ยื่นอุทธรณ์คดีไปยังศาลฎีกาแผนกภาษีอากร และเมื่อวันที่ 8 เมษายน 2559 บริษัทได้ยื่นแก้อุทธรณ์ต่อศาลฎีกาก่อนที่ศาลฎีกาจะมีคำพิพากษาดังกล่าวออกมา